Vuurwapens tydens polisieklopjagte gekryDie vuurwapens waarop beslag gelê is. Foto: SAPD Die polisie in KwaZulu-Natal het tydens klopjagte in die provinsie op verskeie vuurwapens, waaronder twee aanvalsgewere, beslag gelê. Die polisie het Dinsdag in ŉ verklaring gesê die klopjagte is deur die Pietermaritzburgse openbare orde-polisie en beamptes van die Msinga-polisiestasie in die Msinga-omgewing uitgevoer in ŉ poging om van onwettige vuurwapens ontslae te raak. ŉ 21-jarige man is in die Phakwe-omgewing in hegtenis geneem nadat ŉ ongelisensieerde pistool en ammunisie in sy besit gevind is. Die polisie het ook verskeie opstalle in die omgewing deursoek en op twee aanvalsgewere, nog ŉ pistool en ammunisie beslag gelê. Al die vuurwapens sal vir ballistiese toetse gestuur word om te bepaal of dit met enige misdrywe verbind kan word.